tartuNLP/wikipedia-smugri-20251201 huggingface dataset:
Nacala-a-Velhan piiri

Nacala-a-Velhan piiri (, tai "Distrito de Nacala Velha") on Mosambikin Nampulan maakunnan itäosassa, Intian valtameren äärellä sijaitseva piiri. Piirin keskus on Nacala-a-Velhan kaupunkimainen taajama (Vila de Nacala-a-Velha). Se sijaitsee linnuntietä 160 kilometriä ja maanteitse 180 kilometriä aluekeskus Nampulasta itään.
Nacala-a-Velhan piirin naapurina ovat idässä Intian valtameri (sen Fernao Veloson lahti (Baia de Fernao Veloso) ja tämän eteläosa eli Nacalanlahti (Baia de Nacala)) ja Nacala-Porton kaupunki, etelässä Mossurilin piiri, lännessä Monapon ja Nacaroan piirit sekä pohjoisessa Memban piiri.
Piirin väkiluku oli Mosambikin tilastokeskuksen (INE) ennusteen mukaan 142 887 vuonna 2022. 
Väestönlaskennoissa asukasluvuksi saatiin 77 918 (VL 1997), 90 991 (2007) ja 142 887 (VL 2017). 
Nacala-a-Velhan piirin pinta-alaksi eri lähteet antavat toisistaan poikkeavia arvoja: 1 169 neliökilometriä (2022, 2005) tai 1 720 km² (2021). Piiri jakautuu kolmeen hallinnolliseen alueseen: P.A de Barragem, P.A de Covo (Ger-Ger) ja P.A de Nacala-á-Velha (Sede). Nämä jakautuvat yhteensä seitsemään tai kahdeksaan paikkakuntaan (locadidades).
Vuonna 2021 lukutaidottomia oli 59,0 prosenttia väestöstä.
Pääelinkeinoja ovat maatalous ja kalastus. Paikallisia maataloustuotteita ovat muun muassa maniokki, maissi, lehmänpapu ja kyyhkynherne. Vuonna 2017 virallisesti avattu Nacalan sataman Nacala-a-Velhan hiiliterminaali toimii ulkomaankaupan kulkureittinä. Sinne johtaa Nacalan käytävänä tunnettu liikenneyhteys (rautatie ja valtatie) Mosambikin pohjoisosan halki. Hiiliterminaaliin tuodaan hiiltä muun muassa Teten maakunnan Moatizen piirin kaivoksilta, mutta sataman maasta viedään myös muita kaivannaisia. Satama ja sinne johtava rata palvelee myös naapurimaa Malawin ulkomaankauppaa.
Kerava-Järvenpään adventtiseurakunta

Kerava–Järvenpään adventtiseurakunta on Keravalla ja Järvenpäässä toimiva adventtiseurakunta. Seurakunta on perustettu vuonna 10. kesäkuuta 1960. Seurakunta kokoontuu Louhelankujalla, Järvenpäässä. Seurakunta kuuluu Suomen Adventtikirkko-kirkkokuntaan.
Vihdin kunnanvirasto

Vihdin kunnanvirasto (ruots. "Vichtis kommunkansli") on Vihdin Nummelassa, Uudellamaalla sijaitseva kunnantalo. Rakennuksen on suunnitellut arkkitehtitoimisto Kosti Kuronen vuonna 1987 alun perin Vihdin Sähkön toimitilaksi. Aiemmin Vihdin kunnantaloina ovat toimineet Vihdin kirkonkylässä sijaitsevat Kuntala, sekä toinen kunnantalona vuosina 1972-2004 toiminut rakennus.
Vuonna 2004 Fortum osti Vihdin Sähkön, jonka vuoksi yhtiön kiinteistö Nummelassa jäi tyhjilleen. Tuolloin Vihdin kunnanviraston palvelut ja toiminnot siirrettiin Nummelaan Fortumilta tyhjäksi jääneeseen kiinteistöön, sillä kirkonkylän kunnantalo oli jo huonokuntoinen. Kunnanvirastossa tehtiin sisäilmatutkimuksia vuonna 2022, mutta poikkeamia ei havaittu.
Stoned Statues

Stoned Statues on Akaan Toijalasta kotoisin oleva progessiivisesta rockista ja punkrockista vaikutteita ottanut suomalainen yhtye. Yhtye julkaisi nimeään kantavan debyyttialbuminsa Stoned Statues huhtikuussa 2022 Sakara Recordsin kautta. Levy oli äänitetty jo valmiiksi omakustanteena vuonna 2020, mutta miksattiin uudestaan ennen julkaisua. Yhtyeen toinen levy, "Guardian" julkaistiin 3. marraskuuta 2023.
Stoned Statues sai vuoden 2023 Indie Awardsissa Vuoden tulokas-palkinnon. Yhtyeen debyyttialbumi oli ehdolla kolmen eri Emma-palkinnon saajaksi, ehdokkuudet tulivat Vuoden metalli, Vuoden tulokas ja Vuoden kotimainen artisti -kategorioissa.
Piot

Piot on muun muassa seuraavien ranskalaisten henkilöiden sukunimi:
Tuusulan helluntaiseurakunta

Tuusulan Helluntaiseurakunta on Tuusulan alueella toimiva kristillinen seurakunta. Seurakunta on perustettu vuonna 1986 ja se on Suomen Helluntaiherätyksen helluntaiseurakuntien seurakuntayhteisöön kuuluva itsenäinen paikallisseurakunta. Seurakunnan toimialue Suomessa on Tuusula. Seurakunta on kirkkokuntiin, kirkko-organisaatioihin ja ekumenialiikkeisiin kuulumaton ja sitoutumaton seurakunta. 
Seurakunnasta tehtävä Jumalan valtakunnan evankeliumintyö perustuu Raamatun mukaiseen apostoliseen opetukseen, paikallisseurakuntamalliin sekä Jeesuksen Kristuksen seurakunnalle antaman lähetyskäskyn toteuttamiseen kotimaassa ja kansainvälisesti. 
Historia.
Seurakunnan tausta on 1970-luvulla aloitetussa uskovien kristittyjen rukouspiirissä. Seurakunnan toiminta käynnistettiin virallisesti vuonna 1986. Samalla seurakunta liittyi osaksi Suomen Helluntaiherätyksen itsenäisten helluntaiseurakuntien seurakuntayhteisöä. 
Aluksi seurakunnan toimintaan kuuluivat sunnuntaikokoukset, pyhäkoulu ja rukouskokoukset. Myöhemmin 1980-luvun lopulla toiminta laajeni vuosittaisiin lasten- ja nuorten kesäleireihin, torikokouksiin sekä telttakokouksiin. 1990-luvulla toiminta laajeni nuorten Teetupatyöhön, josta se on jatkunut nykypäivään saakka erilaisina työmuotoina. 
Nykyisellään seurakunnan toimintaan kuuluvat muun muassa viikoittaiset jumalanpalvelukset, Sanan ja rukouksen illat sekä lasten pyhäkoulu.. Lisäksi seurakunta tekee myös paikallista evankeliointityötä, Israel-lähetystyötä ja raamattukoulutyötä Suomessa ja kansainvälisesti.
Seurakunta lähetti ensimmäinen lähetystyöntekijänsä Etiopiaan 1990-luvun alkupuolella. Lähetystyökomennus kesti lähes kyseisen vuosikymmenen. 2000-luvulla seurakunta on jatkanut lähetystyötä eri lähetystyökohteissa lähettiensä ja yhteistyökumppaniensa kautta.
Keskoskaappi

Keskoskaappi eli inkubaattori on laite, jota käytetään ylläpitämään vastasyntyneelle vauvalle sopivia ympäristöolosuhteita. Niitä käytetään keskosille tai joillekin sairaille täysiaikaisina syntyneille vauvoille.
Keskoskaapin kehittäjänä pidetään ranskalaista Stéphane Tarnier’ta, ja ensimmäiset keskoskaapit otettiin käyttöön Pariisissa vuonna 1880. Vuodesta 1888 alkaen alkoi pariisilaisen sairaalan lääkäri Pierre-Constant Budin julkaista raportteja keskoskaappien menestyksestä, sillä ne olivat ratkaisseet lämmönsäätelyongelman, joka aiheutti usein keskosen kuoleman. Suomessa ensimmäinen keskoskaappi otettiin käyttöön vuonna 1940. Nykyaikaisessa keskoskaapissa voidaan ilman lämpötila, kosteus ja keskosten hapensaanti pitää halutulla tasolla, ja keskoskaapissa voidaan tarvittaessa tehdä myös hoitotoimenpiteet, kuten vauvan leikkaukset. Sairaaloiden välisiin siirtoihin on suunniteltu myös keskoskaappeja, joita voidaan kuljettaa ambulanssissa. 
Aiheesta muualla.
Nurmijärven helluntaiseurakunta

Nurmijärven helluntaiseurakunta on vuonna 1987 perustettu nurmijärveläinen helluntaiseurakunta. Seurakunnan pastori on Esa-Pekka Mattila. Seurakunnan toimitilat sijaitsevat Nurmijärven keskustassa Sepäntiellä. Seurakunta kuuluu Suomen Helluntaikirkko -kirkkokuntaan. Nurmijärven helluntaiseurakuntaan kuului vuonna 2025 noin 200 jäsentä. 
Seurakunnan toimintaan kuuluvat jumalanpalvelukset, rukousillat, solut, lapsi- ja nuorisotyö ja musiikkitoiminta. Seurakunta järjestää ruokajakelua, ylläpitää kirpputoria sekä julkaisee "Lähde"-lehteä. Seurakunta on tehnyt lähetystyötä Ukrainan romanien parissa sekä Kuubassa. Seurakunnassa toimii myös yhteiskristillinen Flow-kuoro.
Nurmijärven helluntaiseurakunta lähettää tilaisuuksistaan suoria lähetyksiä muun muassa UskoTV-palvelun kautta sekä TV7:n televisio- ja verkkokanavilla. Seurakunta tuottaa myös "Rohkaisua Raamatusta"-ohjelmaa sekä "Seurakunnissa saarnattua"-ohjelmaa, jota lähetetään Radio Deissä.
Historia.
Helluntaiherätys saapui Nurmijärvelle ensimmäistä kertaa 1940-luvulla. 1970-luvulla Nurmijärvelle perustettiin rukouspiiri, jota kannattivat Hyvinkään helluntaiseurakunta ja Helsingin Saalem-seurakunta. Itsenäinen helluntaiseurakunta perustettiin 7. kesäkuuta 1987. Seurakunnan ensimmäisenä pastorina toimi Pentti Tarvonen. Tarvosta pastorina ovat seuranneet Leevi Haikonen, Jyrki Alanko, Marko Halttunen, Petri Viinikkala, Mika Tajla, Matti Niemelä ja Ville Kalaniemi.
Toimitilat.
Nurmijärven helluntaiseurakunnan rukoushuone on valmistunut vuonna 1988. Rukoushuoneen pinta-ala on 1 115 neliömetriä ja kirkkosalissa on istumapaikkoja 243 henkilölle. Rukoushuoneen suunnittelija on arkkitehti Veikko Gröhn.
Ágios Andréas (Zákynthos)

Ágios Andréas () eli Ágios Geórgios (Άγιος Γεώργιος) on pieni Kreikan saari, joka kuuluu Jooniansaarten saariryhmään ja sijaitsee Zákynthoksen saaren luoteisrannikon edustalla. Saaren pinta-ala on noin 0,02 neliökilometriä ja se on asumaton (vuonna 2011). Hallinnollisesti Ágios Andréas kuuluu Zákynthoksen kuntaan, Zákynthoksen alueyksikköön ja Jooniansaarten alueeseen.
Saari on saanut nimensä Pyhästä Andreaasta ("Ágios Andréas") ja toisen nimensä Pyhästä Georgioksesta ("Ágios Geórgios"). Ensin mainittu nimi on peräisin saaressa olleesta Pyhälle Andreaalle omistetusta linnoitetusta luostarista, joka rakennettiin vuonna 1595, mutta siirrettiin jo 1600-luvulla Zákynthoksen pääsaaren puolelle merirosvojen hyökkäysten vuoksi. Uusi luostari tuhoutui vuoden 1953 maanjäristyksessä. Luostarista on jäljellä raunioita sekä saaressa että sen uudessa sijaintipaikassa.
Ágios Ioánnis (Zákynthos)

Ágios Ioánnis () on pieni Kreikan saari, joka kuuluu Jooniansaarten saariryhmään ja sijaitsee Zákynthoksen saaren länsirannikon edustalla. Saaren pinta-ala on noin 0,09 neliökilometriä ja se on asumaton (vuonna 2011). Hallinnollisesti Ágios Ioánnis kuuluu Zákynthoksen kuntaan, Zákynthoksen alueyksikköön ja Jooniansaarten alueeseen.
Ágios Nikólaos (Paxoí)

Ágios Nikólaos () eli Kástro (Κάστρο) eli Akrópoli (Ακρόπολη) on pieni Kreikan saari, joka kuuluu Jooniansaarten saariryhmään ja tarkemmin Paxoín saariin, ja sijaitsee Paxóksen itäpuolella Gáioksen kylän edustalla. Saaren pinta-ala on 0,180 neliökilometriä ja se on asumaton. Hallinnollisesti Ágios Nikólaos kuuluu Paxoín kuntaan, Korfun alueyksikköön ja Jooniansaarten alueeseen.
Ágios Nikólaoksen saari suojaa Gáioksen satamaa. Sen pienin etäisyys Paxóksen saareen on noin 38 metriä. Saaren korkeimmalla kohdalla sijaitsevat venetsialaisaikaisen Pyhän Nikolaoksen linnan ("Kástro Agíou Nikoláou") rauniot. Se rakennettiin vuosina 1423–1510. Saarella on myös kaksi kirkkoa, joista toinen on omistettu Pyhälle Nikolaokselle ("Ágios Nikólaos") ja josta koko saari on saanut nimensä, ja toinen Pyhälle Johannekselle ("Ágios Ioánnis").
Heti Ágios Nikólaoksen koillispuolella sijaitsee Panagían saari.
Ágios Nikólaos (Zákynthos)

Ágios Nikólaos () eli Megálo Nisí (Μεγάλο Νησί, ”Suuri saari”) eli Skinári (Σκινάρι) on pieni Kreikan saari, joka kuuluu Jooniansaarten saariryhmään ja sijaitsee Zákynthoksen saaren koillisrannikolla Ágios Nikólaoksen kylän edustalla lähellä saaren pohjoiskärkeä. Saaren pinta-ala on noin 0,03 neliökilometriä ja se on asumaton. Hallinnollisesti Ágios Nikólaos kuuluu Zákynthoksen kuntaan, Zákynthoksen alueyksikköön ja Jooniansaarten alueeseen.
Saarella on 600- tai 700-luvulle ajoitetun kirkon ja luostarin sekä venetsialaisaikaisen vartiotornin ("vardióla") rauniot. Nykyisin saaren omistaa venetsialaisvallan peruina katolinen Korfun, Zákynthoksen ja Kefalonián arkkihiippakunta.
Liittoteologia

Liittoteologia () on protestanttinen tulkintakehys ja lähestymistapa Raamatun tulkintaan. Liittoteologia arvostaa liittojen merkitystä ihmisen ja Jumalan välisen suhteen ymmärtämisessä sekä lunastushistorian avaamisessa. Liittoteologiassa yhdistyvät systemaattiset ja raamatulliset näkemykset teologiasta.
Oppi.
Liittoteologian mukaisesti Jumala toteuttaa kansan keskellä pelastushistoriaa. Tästä syystä Jumala on yhä uudestaan uudistanut liittonsa oman kansansa kanssa, vaikka kansa oli rikkonut liiton. Tämä tapahtui toistuvasti muun muassa Nooan, Aabrahamin ja patriarkkojen kanssa.
Historia.
Liittoteologia syntyi humanistisesta ja maltillisesta Cambridgen teologiasta vaikutteita saaneiden puritaanien keskuudessa Uudessa-Englannissa. Tämä teologia lievensi Jean Calvinin predestinaatio-oppia ja painotti ihmisen aktiivisuutta. Liittoteologia oli perustana liitolle, jonka puritaanit tekivät järjestääkseen siirtokuntansa Jumalan tahdon mukaisesti.
Ágios Sóstis (Zákynthos)

Ágios Sóstis () eli Riganáto (Ριγανάτο) eli Loúntzi (Λούντζι) eli Kaméo (Καμέο) on pieni Kreikan saari, joka kuuluu Jooniansaarten saariryhmään ja sijaitsee Laganáksenlahdessa Zákynthoksen saaren kaakkoisrannikolla. Saaren pinta-ala on noin 0,005 neliökilometriä ja se on asumaton. Hallinnollisesti Ágios Sóstis kuuluu Zákynthoksen kuntaan, Zákynthoksen alueyksikköön ja Jooniansaarten alueeseen.
Ágios Sóstis erkaantui Zákynthoksen pääsaaresta maanjäristyksessä vuonna 1633. Saaren nimi viittaa Pyhään Sozoniin eli Sostikseen ("Ágios Sóstis"). Nykyisin saari on yhdistetty pääsaareen kävelysillalla.
Daskália (Paxoí)

Daskália (, myös "Daskaliá", Δασκαλιά) on pienten Kreikan saarten ryhmä, joka kuuluu Jooniansaarten saariryhmään ja tarkemmin Paxoín sariin, ja jonka saaret sijaitsevat Joonianmeressä Antípaxoksen kaakkoispuolella. Saaret ovat asumattomia. Suurin saarista on Pláka. Hallinnollisesti Daskálian saaret kuuluvat Paxoín kuntaan, Korfun alueyksikköön ja Jooniansaarten alueeseen.
Saaret.
Saariryhmän suurimmat saaret ovat:
Kaltsonísi

Kaltsonísi (, ) eli Kalkionísi (Καλκιονήσι, myös "Chalkionísi", Χαλκιονήσι) on pieni Kreikan saari, joka kuuluu Jooniansaarten saariryhmään ja tarkemmin Paxoín saariin. Se sijaitsee Paxóksen kaakkoiskärjen edustalla. Saaren pinta-ala on 0,102 neliökilometriä, ja se on asumaton. Hallinnollisesti Kaltsonísi kuuluu Paxoín kuntaan, Korfun alueyksikköön ja Jooniansaarten alueeseen.
Kaltsonísin saarella on Pyhälle Spyridonille ("Ágios Spyrídonas") omistettu kirkko, joka on ollut olemassa viimeistään vuonna 1686. Kaltsonísin ja Paxóksen välissä sijaitsee Mongonísin saari.
Nyrkkeilyn Euroopan-mestaruuskilpailut 1975

Vuoden 1975 nyrkkeilyn Euroopan-mestaruuskilpailut järjestettiin 1. – 8. kesäkuuta 1975 Katowicessä, Puolassa. Kisoihin osallistui 193 nyrkkeilijää 23 Euroopan maasta.
Korakonísi

Korakonísi () on pieni Kreikan saari tai niemeke, joka kuuluu Jooniansaarten saariryhmään ja sijaitsee Zákynthoksen saaren länsirannikolla. Saaren pinta-ala on noin 0,017 neliökilometriä ja se on asumaton. Hallinnollisesti Korakonísi kuuluu Zákynthoksen kuntaan, Zákynthoksen alueyksikköön ja Jooniansaarten alueeseen.
Korakonísi on nykyisin käytännössä yhteydessä Zákynthoksen pääsaareen kannaksen välityksellä. Se tunnetaan kalliomuodostumistaan, joihin lukeutuu noin 20 metriä korkea kaari.
Mikró Nisí (Zákynthos)

Mikró Nisí (, ”Pieni saari”) eli Garézos (Γαρέζος) eli Kápari (Κάπαρη) on pieni Kreikan saari, joka kuuluu Jooniansaarten saariryhmään ja sijaitsee Zákynthoksen saaren koillisrannikon edustalla. Saaren pinta-ala on noin 0,007 neliökilometriä ja se on asumaton. Hallinnollisesti Mikró Nisí kuuluu Zákynthoksen kuntaan, Zákynthoksen alueyksikköön ja Jooniansaarten alueeseen.
Mongonísi

Mongonísi (, ) on pieni Kreikan saari, joka kuuluu Jooniansaarten saariryhmään ja tarkemmin Paxoín saariin, ja sijaitsee Paxóksen kaakkoiskärjen edustalla. Saaren pinta-ala on 0,332 neliökilometriä. Se on asuttu, mutta sen väkilukua ei ole tilastoitu erikseen. Hallinnollisesti Mongonísi kuuluu Paxoín kuntaan, Korfun alueyksikköön ja Jooniansaarten alueeseen.
Mongonísi on nykyisin käytännössä muuttunut niemeksi, ja yhdistyy Paxóksen pääsaareen paitsi kannaksen myös sillan ja autotien välityksellä. Saarella on pieni satama, hiekkaranta ja useita luolia. Heti Mongonísin itäpuolella sijaitsee Kaltsonísin saari.
Myzíthres

Myzíthres () eli Kotrónia (Κοτρώνια) eli Pyrgákia (Πυργάκια) eli Lampádo (Λαμπάδο) on kahden pienen Kreikan saaren ryhmä, joka kuuluu Jooniansaarten saariryhmään ja jonka saaret sijaitsevat Zákynthoksen eteläpään Kérin niemen rannikolla. Saaret ovat asumattomia. Hallinnollisesti Myzíthresin saaret kuuluvat Zákynthoksen kuntaan, Zákynthoksen alueyksikköön ja Jooniansaarten alueeseen. Saaret ovat saaneet nimensä myzíthra-juustosta.
Saaret.
Saariparin saaret ovat:
Saaret ovat korkeita ja muodoltaan kartiomaisia. Saarista Megáli Myzíthra sijaitsee käytännössä kiinni Zákynthoksen pääsaaressa, jonka rannikolla saarten kohdalla sijaitsee Myzíthresin ranta.
Panagía (Paxoí)

Panagía () eli Mantóna (Μαντόνα) on pieni Kreikan saari, joka kuuluu Jooniansaarten saariryhmään ja tarkemmin Paxoín saariin, ja sijaitsee Paxóksen itäpuolella Gáioksen kylän edustalla. Saaren pinta-ala on 0,100 neliökilometriä ja se on asumaton. Hallinnollisesti Panagía kuuluu Paxoín kuntaan, Korfun alueyksikköön ja Jooniansaarten alueeseen.
Saari on saanut nimensä siellä olevasta Neitsyt Marialle ("Panagía Vellianitón") omistetusta kirkosta ja luostarista. Saarella on myös majakka. Heti Panagían lounaispuolella sijaitsee Ágios Nikólaoksen saari.
Aleksandăr Komanov

Aleksandăr Komanov (s. 27. toukokuuta 1990 Plovdiv) on bulgarialainen karateka ja vapaaottelija. Hän saavutti kilpaurallaan kaksi EM-mitalia Kyokushin karatessa.
Kilpaura.
Toukokuussa 2009 Komanov eteni Ukrainan EM-kilpailussa loppuotteluun. Hän saavutti hopeaa hävittyään hallitsevalle Euroopan mestarille Nicolae Stoianille. Komanov saavutti vielä loppuvuodesta EM-pronssia avoimessa painoluokassa Ranskassa, voitettuaan mitaliottelussa Vusal Ismailovin.
Pláka (Paxoí)

Pláka () eli Mákri (Μάκρη) on pieni Kreikan saari, joka kuuluu Jooniansaarten saariryhmään ja tarkemmin Paxoín ja Daskálian saariin, ja sijaitsee Antípaxoksen kaakkoispuolella. Saaren pinta-ala on noin 0,025 neliökilometriä ja se on asumaton. Pláka on pienen Daskálian saariryhmän suurin saari. Hallinnollisesti Pláka kuuluu Paxoín kuntaan, Korfun alueyksikköön ja Jooniansaarten alueeseen.
Mákri

Mákri () tai Makrí (Μακρή) voi viitata seuraaviin paikkoihin Kreikassa:
Aarno Vihantola

Aarno Johannes Vihantola (vuoteen 1906 Grönroos, 23. toukokuuta 1903 Turku – 13. maaliskuuta 1963 Helsinki) oli suomalainen lääninrovasti ja toimittaja. 
Aarno Vihantolan isä oli toimittaja ja maallikkosaarnaaja Oskari Vihantola. Hän kirjoitti ylioppilaaksi Lapuan yhteiskoulusta ja opiskeli teologiaa Helsingin yliopistossa. Opiskeluaikoinaan Vihantola kuului jyrkän nationalistiseen heränneiden teologianopiskelijoiden keskustelukerhoon, jossa hänen ohellaan olivat muun muassa Reino Ala-Kulju, Armas Antila, Olavi Kares ja Toivo Laitinen. Vihantola oli Lehtimäen vt. kirkkoherra 1928–1934), Pyhäjärven pitäjänapulainen 1934–1956 ja Ristijärven kirkkoherra 1956–1963. Hän toimi myös "Heräävä Nuoriso" -lehden päätoimittajana. Jatkosodan aikana vuonna 1944 Vihtantola oli Päämajan Kirkollisasiain osaston palvelukseen kutsumana sotilaspastorina.
Aarno Vihantolan poika oli Haapajärven pitkäaikainen kirkkoherra Jussi Vihantola (1936–2019).
Juho Haavisto

Juho Haavisto (14. elokuuta 1864 Kuhmalahti – 24. heinäkuuta 1929 Helsinki) oli suomalainen kansakoulunopettaja, pakinoitsija ja maallikkosaarnaaja.
Maanvuokraajaperheeseen syntynyt Haavisto valmistui Jyväskylän seminaarista vuonna 1888, jonka jälkeen hän työskenteli kansakoulunopettajana Tottijärvessä ja vuosina 1890–1920 Tampereen kansakoulussa. Evankeliseen herätysliikkeeseen kuulunut Haavisto toimi maallikkosaarnaajana. Haavisto sai saarnaluvan Turun arkkihiippakunnalta 1889 ja vuosina 1893–1900 hänellä oli myös SLEY:n myöntämä kolportöörikirja.
Haavisto suhtautui kriittisesti kirkkoon ja papistoon ja oli kiinnostunut työväenaatteesta. Hän oli kristillisen työväenliiton alkuvuosien merkittävimpiä hahmoja yhdessä Antti Kaarneen ja Oskari Vihantolan kanssa. Vuonna 1907 Haavisto toimi KrTL:n tamperelaisen äänenkannattajan "Työkansan" päätoimittajana ja oli puolueen ehdokkaana eduskuntavaaleissa. Haavisto oli myös kirkkovaltuuston sekä Tampereen kaupunginvaltuuston jäsen. Suurlakon jälkeen Haavisto ryhtyi pakinoimaan Tampereella ilmestyneeseen sosialidemokraattiseen "Kansan Lehteen" nimimerkillä "Unilukkari". Vuodesta 1919 lähtien hän käytti nimimerkkiä "Tapani".
Haavisto vietti eläkevuotensa Helsingin Käpylässä ja pakinoi "Viikkosanomiin" nimimerkillä "Setä". Hänet on haudattu Kalevankankaan hautausmaalle. Haaviston veli oli tuomiorovasti K. H. Seppälä.
J. Michael Bailey

J. Michael Bailey (s. 2. heinäkuuta 1957) on yhdysvaltalainen psykologi ja professori Northwestern-yliopistossa. Bailey on tutkinut miesten seksuaalisen suuntautumisen alkuperää ja parafilioita.
Bailey julkaisi vuonna 2003 kirjan "The Man Who Would Be Queen", jossa hän esitti Ray Blanchardin tutkimuksiin perustuvia väitteitä transnaisista ja autogynefiileistä. Baileyn näkemys on, että miehen seksuaalinen suuntautuminen määrittyy ennen syntymää kohdussa.
Homo- ja transyhteisöissä Bailey on herättänyt ristiriitaisia mielipiteitä. Vuonna 2009 Bailey kysyi tutkimusartikkelissaan, onko naisilla seksuaalista suuntautumista.
Baileyn mukaan Caitlyn Jenner (ent. Bruce Jenner) on autogynefiili. Tätä Bailey perustelee Jennerin heteroseksuaalisilla avioliitoilla ja salassa tapahtuneella ristiinpukeutumisella.
Segalstad bru

Segalstad bru on taajama Gausdalin kunnassa Innlandetin läänissä Norjassa ja kuntansa hallinnollinen keskus. Taajaman pinta-ala on 1,3 neliökilometriä ja asukasluku 1 046 vuonna 2022.
Aulestad

Aulestad on kartano Follebussa Gausdalin kunnassa Norjassa. Se oli Karoline ja Bjørnstjerne Bjørnsonin koti ja toimii nykyisin museona. Bjørnstjerne osti tilan vuonna 1874.
Follebu

Follebu on taajama Gausdalin kunnassa Innlandetin läänissä Norjassa. Taajaman pinta-ala on 1,1 neliökilometriä ja asukasluku 1 176 vuonna 2022.
Follebun kirkko

Follebun kirkko () on keskiaikainen kivikirkko Follebussa Gausdalin kunnassa Norjassa. Se rakennettiin todennäköisesti 1200-luvun jälkipuoliskolla, ensimmäinen kirjallinen maininta siitä on vuodelta 1305.
Forset

Forset on taajama Gausdalin kunnassa Innlandetin läänissä Norjassa. Sen pinta-ala on 0,7 neliökilometriä ja asukasluku 584 vuonna 2022.
Jan Heikkilä

Jan Mikael Heikkilä (s. 10. toukokuuta 1936 Tampere) on suomalainen eläköitynyt yritysjohtaja, joka on saanut kauppaneuvoksen arvonimen.
Heikkilän vanhemmat olivat toimitusjohtaja Gunnar Hjalmar Heikkilä ja Birgit Bjarma Svedberg. Hän avioitui 1959 farmaseutti Taina Helvi Viidan kanssa. Heikkilä tuli ylioppilaaksi Tampereen lyseosta 1956 ja valmistui Helsingin kauppakorkeakoulusta ekonomiksi 1960 ja kauppatieteiden maisteriksi 1963. Hän oli Hull Co-Operative Societyn PR-tehtävissä Hullissa Englannissa 1960, Kalevan kansalaiskoulun kaupallisten aineiden opettaja Tampereella 1960–1962 ja Piippo Oy:n vientipäällikkö Lempäälässä 1962–1963.
Otra Oy:ssä Heikkilä oli tiedotuspäällikkö ja tavaratalon apulaisjohtaja 1963–1965, Stockmannilla Tampereen tavaratalon myyntipäällikkö 1965–1967, Pietarsaaren tavaratalon paikallisjohtaja 1967–1970, Tampereen tavaratalon johtaja 1970–1974 ja yhtiön apulaisjohtaja 1971–1974. Tamron ensimmäisenä varatoimitusjohtajana hän toimi 1974–1981 ja Matkahuollon toimitusjohtajana 1981–1996. Heikkilällä on ollut myös useita liike-elämän ja muita asiantuntija- ja luottamustehtäviä. Kauppaneuvoksen arvonimen hän sai 1989.
Skeikampen

Skeikampen on vuori Gausdalin kunnassa Innlandetin läänissä Norjassa. Sen korkeus on 1 124 metriä merenpinnasta. Vuorelle on rakennettu laskettelukeskus, joka kuuluu maansa suurimpiin.
Järvenpään helluntaiseurakunta

Järvenpään helluntaiseurakunta eli Järvenpään Saalem on vuonna 1938 perustettu järvenpääläinen helluntaiseurakunta. Seurakunnan pastori on Ari Niemi. Seurakunnan toimitilat sijaitsevat Järvenpään keskustassa Valtuustonkadulla. Järvenpään helluntaiseurakunta on yksi vanhimmista helluntaiseurakunnista. Seurakuntaan kuuluu yli 400 jäsentä.
Seurakunnan toimintaan kuuluvat jumalanpalvelusten ja rukouskokousten lisäksi musiikki- ja kuorotoiminta, lapsi- ja nuorisotyö, lähetys- ja ulkomaalaistyö kirpputori. Diakoniatyöhön kuuluvat sielunhoito, päihde- ja vankilatyö, ruoka-apu ja ystäväpalvelu. Järvenpään helluntaiseurakunnan yhteydessä on toiminut Royal Rangers-partiojärjestö.
Järvenpään helluntaiseurakunta lähettää tilaisuuksistaan suoria lähetyksiä muun muassa UskoTV-palvelun kautta.
Historia.
Järvenpään helluntaiseurakunta perustettiin 16. toukokuuta 1938. Seurakunnan johtoon valittiin Jalmari Noso, Jaakko Noso, Jouko Noso, ja Oskar Fredriksson. Seurakunta kokoontui aluksi Nosojen kodissa.
Alkukaikoina seurakunnassa oli useita vierailevia puhujia. Ensimmäinen vakituinen seurakunann johtaja oli Einari Korhonen, joka hoiti tehtävää vuodet 1954–1979. Vuonna 1980 tehtävässä seurasi Erkki Laine.
Seurakunnan toimintaan on kuulunut alusta lähtien evankeliointityö kotimaassa sekä lähetystyö ulkomailla. Seurakunta on tehnyt evankelioimismatkoja muun maussa Venäjälle Karjalaan Suojärven ja Käkisalmen alueille. Seurakunnalla on myös Viron Lihulassa ystävyysseurakunta.
Toimitilat.
Seurakunta sai oman rukoushuoneen vuonna 1950. Väliaikainen kirkko pystytettiin seurakunnan lahjoituksena saamalle tontille Valtuustokadulle. Seurakunnan nykyinen Saalem-rukoushuone valmistui 17. kesäkuuta 1961.
Saproli

Saproli on seos korkeassa lämpötilassa kiehuvia hiilivetyjä ja noin 25-40 % kresolia. Aine on tummanruskeaa nestettä. Se liukenee vain osaksi veteen. Ainetta käytetään desinfiointiin.
Kasvihuoneissa härmän torjuntaan käytetty Saprol-niminen kasvinsuojeluaine, jonka tehoaine oli triforiini, on poistettu vuonna 2003 Tukesin rekisteristä.
Lohjan helluntaiseurakunta

Lohjan helluntaiseurakunta on vuonna 1952 perustettu lohjalainen helluntaiseurakunta. Seurakunnan pastori on Aleksi Oksanen. Seurakunnan toimitilat sijaitsevat Lohjan keskustassa Nyyrikinkadulla. Lohjan helluntaiseurakuntaan kuului vuonna 2024 noin 200 jäsentä. Seurakunta kuuluu Suomen Helluntaikirkko -kirkkokuntaan.
Seurakunnan toimintaan kuuluvat jumalanpalvelusten ja rukousiltojen lisäksi lapsi- ja nuorisotyö, ystäväpiiri, esirukouspalvelu sekä lähetystyö Virossa, Latviassa ja Ugandassa. Seurakunta osallistuu myös lähetystyötä tukeviin kampanjoihin. Lisäksi seurakunta tukee Fida Internationalin työtä. Seurakunta tekee myös diakonia-työtä esimerkiksi ruokajaon kautta.
Yleisurheilun Suomen olympiakarsinnat 1928

Yleisurheilun Suomen olympiakarsinnat 1928 järjestettiin useammassa osassa. Maratonkarsinnat järjestettiin 18. kesäkuuta Kauhavalla ja kenttä- ja ratalajien karsinnat Helsingissä Eläintarhan kentällä 7.–9. heinäkuuta. Tämän jälkeen pidettiin 16. heinäkuuta Helsingin IFK:n kansallisten urheilukilpailujen yhteydessä vielä ns. tarkistuskilpailut, joissa vielä muutamissa lajeissa huipputuloksilla oli mahdollista saada olympiaedustus.
Mitalistit.
Maratonkarsinnat.
Kilpailujen jälkeen valittiin kuudesta mahdollisesta suomalaisedustajasta viisi eli kilpailun viisi parasta – Martti Marttelin, Verner Laaksonen, Eino Rastas, Ilmari Kuokka ja Väinö Sipilä.
Miesten karsinnan tulokset.
SVUL:n urheilujaoston johtokunta valitsi kahden ensimmäisen olympiakarsintakisapäivän rata- ja kenttäkilpailujen perusteella Suomen edustajia Amsterdamin vuoden 1928 olympiakisoihin:
Päätös mahdollisen kolmannen miehen lähettämisestä kuulantyöntöön ja kiekonheittoon tehdään myöhemmin. 
Kolmannen päivän kilpailujen jälkeen nimettiin myös seuraaviin lajeihin osanottajat: 
Tarkistuskilpailut 16. heinäkuuta 1928.
Tässä vaiheessa uusiksi olympiaurheilijoiksi nimettiin kiekonheittäjät Eino Kenttä ja Heikki Taskinen sekä maratoonari Yrjö Korholin-Koski.
Noin viikon olympiakarsintojen jälkeen Paavo Nurmi ilmoitti kieltäytymisestään 1 500 metriltä, ja tilalle nimettiin Leo Helgas. Viimeisiä ratkaisuja suomalaisiksi yleisurheiluosanottajiksi oli moukarinheittäjä Erik Eriksson, jonka viimeinen testitulos 47,45 oikeutti olympiamatkaan. Erikoinen episodi oli Albin Stenroosin osallistuminen maratonille, sillä se olisi vaatinut jonkun kuudesta jo valitusta luopumista. Tätä ei kuitenkaan tapahtunut; Stenroosin kisamatka Amsterdamiin jäi käymättä. Kriittistä kirjoittelua asiasta käytiin sen ajan suomalaisten urheilutoimittajien keskuudessa. Mm. Tauno Tattari alias ”Maileri” kirjoitti asiasta 15. heinäkuuta kommentoiden, että alun viisi valintaa ensimmäisen karsinnan jälkeen olisi pitänyt olla vain 3–4 parasta, jotta viimeisissä karsinnoissa ja kisoissa hyvin esiintyneet Stenroos ja amerikansuomalainen David Fagerlund olisivat voitu arvioida vaihtoehtoina heinäkuisessa viimeisessä valintatilanteessa.
Olympiamatkalle valittiin kaikkiaan 35 yleisurheilijaa.
Sarajevon synagoga

Sarajevon synagoga () on Bosnia ja Hertsegovinan pääkaupunki Sarajevossa sijaitseva synagoga. Sen rakennuttivat kaupunkiin Itävalta-Unkarin miehityksen jälkeen muuttaneet aškenasijuutalaiset, ja se valmistui vuonna 1902. Uusmaurilaisen rakennuksen suunnittelivat arkkitehdit Karel Pařík ja Wilhelm Stiassny. Synagoga selvisi niin toisesta maailmansodasta kuin Bosnian sodastakin.
Kaupungissa on myös vanhempi sefardilainen Il Kal Grandin synagoga.
Historia.
Varhaisimmat tunnetut historialliset lähteet juutalaisista Sarajevossa ovat vuodelta 1565. Tuolloiset juutalaiset olivat niin sanottuja sefardijuutalaisia Thessalonikista. Juutalaisilla oli myöhemmin oma korttelinsa ja nykyistä synagogaa vanhempi vuonna 1581 rakennettu Il Kal Grandin synagoga. Il Kal Grandi tuhoutui tulipaloissa ja jälleenrakennettiin useita kertoja. Uudemman synagogan rakennuttivat Sarajevoon sen itävaltalaismiehityksen jälkeen vuonna 1878 muuttaneet aškenasijuutalaiset. Uudet juutalaissiirtolaiset järjestäytyivät vuonna 1879 ja he alkoivat suunnitella oman synagogansa perustamista. Muun muassa Prahan ja Wienin synagogat suunnitellut arkkitehti Wilhelm Stiassny ehdotti vuonna 1895 uusmaurilaista rakennusta. Stiassnyn ehdotus hylättiin, mutta sen piirteitä käytti tšekkiläinen arkkitehti Karel Pařík läpimennessä ehdotuksessaan. Rakennusurakoitsija oli Ludwig Jungwirth ja sisätilojen koristelun suunnitteli Ludwig Oisner. Valmistunut synagoga avattiin vuonna 1902.
Saksalaiset käyttivät synagogaa tallina toisen maailmansodan aikana. Synagogan sisätiloja tuhottiin, mutta ylempien kerrosten naisten puoleinen osa säästyi. Vuosina 1964–1965 juhlittiin juutalaisten Sarajevoon saapumisen 400-vuotisjuhlallisuuksia. Tuolloin synagoan rukoushuone siirrettiin yläkertaan. Alakertaa on myöhemmin käytetty tilaisuuksissa, kuten häissä ja bar mitsva-juhlissa. Synagoga säästyi tuholta Bosnian sodassa 1992–1995. Sodan aikana synagogalle varastoitiin ruokaa ja lääkkeitä.
Proteiiniperhe

Proteiiniperhe on joukko proteiineja, joilla on yhteinen evolutiivinen alkuperä. Proteiiniperheen jäsenillä on usein samankaltaisia rakenteellisia ominaisuuksia tai samantapainen proteiiniperheen jäseniä koodaava emäsjärjestys. 
Proteiiniperheiden taksonomiaa.
Proteiiniperheet järjestetään tyypillisesti hierarkioihin, joissa yhteisen kantamuodon jakavat proteiinit jaetaan pienempiin toisiaan "lähempää" sukua oleviin ryhmiin. Näiden ryhmien erotteluun käytetään termejä "superperhe", joka onlaaja ryhmä etäisesti sukua olevia proteiineja; ja "alaperhe", pieni ryhmä läheistä sukua olevia proteiineja.
Esimerkkejä proteiiniperheistä.
Yhden superperheen muodostavat G-proteiiniin kytkeytyvät GPC-reseptorit. GPC-reseptorit ovat laaja proteiiniryhmä, jonka jäsenet osallistuvat lukuisiin biologisiin prosesseihin, kuten fotoreseptioon, immuunijärjestelmän säätelyyn ja hermostolliseen viestintään. GPC-reseptorit voidaan ryhmitellä pienemmiksi perheiksi, joilla on kasvavissa määrin yhteisiä piirteitä.
Pauline Boty

Pauline Boty (1938 Croydon – 1966) oli brittiläinen taidemaalari, näyttelijä, tv-tähti ja radiojuontaja. Häntä pidetään merkittävänä pop-taiteen vaikuttajana. 
Ura.
Boty opiskeli lasimaalausta Royal College of Artissa. Vuonna 1962 Boty esiintyi BBC:n dokumentissa Pop Goes the Easel, jossa hänen kerrotaan varastaneen shown oivaltavilla kommenteillaan politiikasta ja popkulttuurista.
Botyn puheet BBC:n radio-ohjelmassa The Public Ear olivat hyvin feministisiä.
Boty yhdisti seksiä tihkuvissa maalauksissaan 1960-luvulle tyypilliseen eloisuuteen ja glamouriin poliittisia näkemyksiä. Hän viittasi esimerkiksi Kuuban ohjuskriisiin ja Profumo-skandaaliin. Hänen maalauksistaan välittyy lämpö ja ilkikurinen huumori. Hän hyödynsi myös kollaasitekniikkaa, jossa litteälle pinnalle koottu kuvarykelmä kuvasi median tarjoamien kuvien kasvavaa virtaa. Hänen töissään esiteltiin filmitähtiä ja muusikkoja, joita hän kuvasi 1900-luvun jumaliksi ja jumalattariksi. Hän kuvasi töihinsä esimerkiksi Jean-Paul Belmondon, Marilyn Monroen, Beatlesin, Leninin, Einsteinin ja Kennedyn salamurhan.
Yksityiselämä.
Botyn äiti oli kotiäiti, joka olisi halunnut käydä taidekoulua. Hänen isänsä oli konservatiivinen kirjanpitäjä. Katolisen kasvatuksen saanut Boty opiskeli stipendiaattina Wimbledon School of Art -koulussa. Boty kuoli 28-vuotiaana. Hän oli kieltäytynyt syöpähoidoista raskautensa vuoksi, ja hän menehtyi viisi kuukautta synnytyksen jälkeen.
Kokoelmat.
Botyn töitä esittelevät pysyvästi muun muassa:
Filmografia.
Elokuvia
Televisio-ohjelmia
Vigersted

Vigersted on taajama Ringstedin kunnassa Tanskassa. Taajamassa oli 555 asukasta vuoden 2025 alussa.
Áspri Plakoúda

Áspri Plakoúda () on pieni Kreikan saari, joka kuuluu Pohjoisen Egean saariin ja tarkemmin Tomaronísian saariin ja sijaitsee Lesboksen saaren itäpuolella. Saaren pinta-ala on noin 0,002 neliökilometriä ja rantaviivan pituus noin 0,2 kilometriä, ja se on asumaton (2021). Hallinnollisesti Áspri Plakoúda kuuluu Länsi-Lesboksen kuntaan, Lesboksen alueyksikköön ja Pohjois-Egean saarten alueeseen. Se on osa Mantamádoksen kyläyhdyskuntaa.
Ørslev (Ringsted)

Ørslev on taajama Ringstedin kunnassa Tanskassa. Taajamassa oli 675 asukasta vuoden 2025 alussa.
Mávri Plakoúda

Mávri Plakoúda () eli Fídi (Φίδι) on pieni Kreikan saari, joka kuuluu Pohjoisen Egean saariin ja tarkemmin Tomaronísian saariin ja sijaitsee Lesboksen saaren itäpuolella. Saaren pinta-ala on noin 0,002 neliökilometriä ja rantaviivan pituus 0,173 kilometriä, ja se on asumaton (2021). Hallinnollisesti Mávri Plakoúda kuuluu Länsi-Lesboksen kuntaan, Lesboksen alueyksikköön ja Pohjois-Egean saarten alueeseen. Se on osa Mantamádoksen kyläyhdyskuntaa.
Gadstrup

Gadstrup on taajama Roskilden kunnassa Tanskassa. Taajamassa oli 2 022 asukasta vuoden 2025 alussa.
Nápi

Nápi () on Kreikan kylä, joka sijaitsee Lesboksen saarella ja kuuluu hallinnollisesti Länsi-Lesboksen kuntaan, Lesboksen alueyksikköön ja Pohjois-Egean saarten alueeseen. Kylän väkiluku on 177 (2021).
Nápin kylä sijaitsee Lesboksen keskiosissa noin 42 kilometriä luoteeseen Mytilínistä. Kylä on syntynyt 1700-luvulla. Se aiempi nimi oli "Kolomidádos" (Κολομηδάδος). Nápi muodostaa oman kyläyhdyskuntansa (Δημοτική Κοινότητα Νάπης, "Dimotikí Koinótita Nápis"), johon ei kuulu muita asutuksia.
Kylän koulutalossa on esillä arkeologinen ja kansatieteellinen kokoelma.
Gundsølille

Gundsølille on taajama Roskilden kunnassa Tanskassa. Taajamassa oli 253 asukasta vuoden 2025 alussa.
Vijećnica

Vijećnica eli Sarajevon kaupungintalo on rakennus Bosnia ja Hertsegovinan pääkaupunki Sarajevossa. Alkuperäinen uusmaurilainen rakennus valmistui vuonna 1894 ja se avattiin 1896. Rakennus tuhoutui Bosnian sodan aikana vuonna 1992 ja se avattiin uudelleen vuonna 2014 pitkään kestäneiden jälleenrakennustöiden jälkeen. Nykyisin Vijećnicalla toimivat kaupunginvaltuusto, museo ja kansallis- ja yliopistokirjasto. 
Historia.
Itävalta-Unkari miehitti Bosnian ja Sarajevon vuonna 1878. Sen alainen Sarajevon kaupunginvaltuusto perustettiin saman vuoden elokuussa. Valtuusto toimi alkujaan useammassa eri osoitteessa, mutta syntyi tarve rakentaa varsinainen kaupungintalo. Kaupungintalon rakennustyöt alkoivatkin vuonna 1892. Rakennuksen suunnitteli alkujaan Karl Parzik, mutta ministeri Béni Kállayn vaatimukset rakennuksen suhteen saivat hänet luopumaan hankkeesta. Hänen tilalleen tuli arkkitehti Alexandar Wittek, joka laati uusmaurilaisen rakennuksen suunnitelmat. Innoitusta hän kävi hakemassa matkustamalla kahdesti Kairoon. Erityisesti kaupungintaloa innoitti Kairossa sijaitseva Sulttani Hasanin madrasa ja moskeija. Wittek ei kuitenkaan saattanut työtään loppuun. Hän teki itsemurhan, väitetysti seottuaan rakennusprojektin kanssa työskentelystä. Wittekin jälkeen hanketta suunnitteli Ćiril Iveković, joka laati pieniä muutoksia Wittekin piirrustuksiin. Rakennustyöt valmistuivat lopulta vuonna 1894 ja kaupungintalo avattiin virallisesti 20. huhtikuuta 1896.
28. kesäkuuta 1914 Itävalta-Unkarin arkkiherttua Frans Ferdinand ja hänen vaimonsa Sophie matkustivat vierailulle Bosniaan, jossa heidät otettiin vastaan Vijećnicalla. Vastaanoton jälkeen pari lähti kaupungintalolta ja vain joitakin minuutteja myöhemmin Gavrilo Princip ampui molemmat. Sarajevon laukaukset johtivat ensimmäiseen maailmansotaan. Myöhemmin rakennuksen hallinnollista käyttöä vähennettiin. Vuonna 1947 rakennukseen muutti tieteiden ja taiteiden akatemia, sekä vuonna 1951 Bosnia ja Hertsegovinan kansalliskirjasto. Bosnian sodan aikana yöllä 25–26. elokuuta 1992 rakennukseen kohdistettiin tykkitulta. Syttyi tulipalo, joka aiheutti suuria vahinkoja rakennukselle. Tykkitulen ja tulipalon jälkeen kaupungintalo oli käytännössä tuhoutunut tyystin ja kansalliskirjaston materiaalit paloivat.
Sodan jälkeen rakennuksen rauniot kärsivät lisää vahinkoja, kun sisätiloja ei enää suojannut katto. Vuonna 1996 kaupungintalon korjaustöihin saatiin lahjoituksena 1,5 miljoonaa Saksan markkaa. Jälleenrakennustöiden ensimmäisesä vaiheessa vuosina 1996–1997 keskityttiin etenkin rakennuksen ulkokuoren korjaamiseen ja näin esimerkiksi kosteuden lisävahinkojen estämiseen. Töiden toinen vaihe alkoi vuonna 2002. Töitä varten saatiin 4,5 miljoonaa Saksan markkaa Euroopan komissiolta. Toinen vaihe saatiin päätökseen helmikuussa 2004. Kaupungintalo avattiin uudelleen heinäkuussa 2014, eli 22 vuotta sen tuhoutumisen jälkeen. Nykyisin kaupungintalolla toimivat kaupunginvaltuusto, museo, sekä kansallis- ja yliopistokirjasto.
Gundsømagle

Gundsømagle on taajama Roskilden kunnassa Tanskassa. Taajamassa oli 2 775 asukasta vuoden 2025 alussa.
Herringløse

Herringløse on taajama Roskilden kunnassa Tanskassa. Taajamassa oli 390 asukasta vuoden 2025 alussa.
Chemin Neuf

Chemin Neuf (), tai virallisesti Chemin Neuf -yhteisö (, CCN) on ranskalaislähtöinen, kansainvälinen karismaattiseen liikkeeseen ja ignatiaaniseen spiritualiteettiin pohjaava katolinen yhteisö, jolla on ekumeeninen kutsumus. Siihen kuuluu myös muiden kirkkokuntien jäseniä.
Chemin Neuf sai alkunsa rukousryhmästä Lyonissa, Ranskassa, vuonna 1973. Sen perusti jesuiittaisä Laurent Fabre. Lyonin arkkipiispa tunnusti yhteisön samana vuonna ja perusti sen vuonna 1984 uskovien yhdistykseksi. Se koostuu aviopareista, perheistä, papeista ja naimattomuuteen sitoutuneista naisista ja miehistä. Osa heistä on tehnyt elinikäisen lupauksen ja osa on sitoutunut lyhyemmäksi ajaksi. ​Chemin Neuf -yhteisöllä on noin 2000 jäsentä yli 30 maassa. Sen jäseniä, jotka tulevat eri kristillisistä kirkkokunnista, yhdistää usko Jeesukseen Kristukseen ja halu palvella kirkkoa, evankeliumia ja maailmaa. Yhteisön hoitoon on uskottu muun muassa yksittäisiä seurakuntia. Chemin Neuf järjestää myös muun muassa erilaisia koulutuksia maallikkojen uskon syvenemiseksi. CCN:n hengellisyys nojautuu pyhän Ignatius Loyolan ja pyhän Ávilan Teresan opetuksiin ja perustuu karismaattisen uudistuksen taustaan. Community of St Anselmin ohella neljä Chemin Neufin jäsentä asuu Canterburyn arkkipiispan Lontoon virka-asunnossa Lambeth Palacessa rukousyhteisönä saatuaan kutsun arkkipiispa Justin Welbyltä vuonna 2014. Tämän ryhmän jäseniin on kuulunut katolilaisten ohella myös luterilaisia ja anglikaaneja.
Pelópi

Pelópi () on Kreikan kylä, joka sijaitsee Lesboksen saarella ja kuuluu hallinnollisesti Länsi-Lesboksen kuntaan, Lesboksen alueyksikköön ja Pohjois-Egean saarten alueeseen. Kylän väkiluku on 301 (2021).
Pelópin kylä sijaitsee Lesboksen pohjoisissa sisäosissa noin 45 kilometriä luoteeseen Mytilínistä. Pelópi muodostaa oman kyläyhdyskuntansa (Δημοτική Κοινότητα Πελόπης, "Dimotikí Koinótita Pelópis"), johon ei kuulu muita asutuksia.
Jyllinge

Jyllinge on taajama Roskilden kunnassa Tanskassa. Taajamassa oli 10 801 asukasta vuoden 2025 alussa.
Pteroúnta

Pteroúnta () on Kreikan kylä, joka sijaitsee Lesboksen saarella ja kuuluu hallinnollisesti Länsi-Lesboksen kuntaan, Lesboksen alueyksikköön ja Pohjois-Egean saarten alueeseen. Kylän väkiluku on 83 (2021).
Pteroúntan kylä sijaitsee Lesboksen läntisissä sisäosissa noin 30 kilometriä länteen Kallonísta ja noin 68 kilometriä länteen Mytilinistä. Se on rakennettu noin 256 metrin korkeuteen merenpinnasta laskettuna. Kylän alkuperäinen nimi on "Fteroúnta" (Φτερούντα). Pteroúnta muodostaa oman kyläyhdyskuntansa (Δημοτική Κοινότητα Πτερούντος, "Dimotikí Koinótita Pteroúntos"), johon ei kuulu muita asutuksia.
Snoldelev

Snoldelev on taajama Roskilden kunnassa Tanskassa. Taajamassa oli 616 asukasta vuoden 2025 alussa.
Skála Kallonís

Skála Kallonís () on Kreikan kylä, joka sijaitsee Lesboksen saarella ja kuuluu hallinnollisesti Länsi-Lesboksen kuntaan, Lesboksen alueyksikköön ja Pohjois-Egean saarten alueeseen. Kylän väkiluku on 463 (2021).
Skála Kallonísin kylä sijaitsee Lesboksen keskiosissa Kallonínlahden pohjoisrannalla noin 42 kilometriä luoteeseen Mytilínistä. Kylä on nimensä mukaisesti sisämaassa noin 3,5 kilometriä pohjoisempana sijaitsevan Kallonín kaupungin satama. Kylä on osa Kerámin kyläyhdyskuntaa. Skála Kallonísin ympärillä on uimarantaa noin 4,5 kilometrin pituudelta.
Store Valby

Store Valby on taajama Roskilden kunnassa Tanskassa. Taajamassa oli 394 asukasta vuoden 2025 alussa.
Axel Kala

Axel Johannes Turunen, taiteilijanimeltään Axel Kala, on suomalainen rap-artisti ja musiikkituottaja. Axel Kala julkaisi debyyttialbuminsa "Sademies" vuonna 2023. Hän on tuottanut artisteja kuten Pyrythekid, Are (artisti) ja Lyttä.
Elämä ja ura.
Axel Kala on osa jyväskyläläistä hip hop -kollektiivia KPC Recordsia.
Axel Kala on ollut Mouhouksen jäsen ja yhtyeen alkuaikana hän toimi pääasiallisena tuottajana yhtyeessä.
Vuonna 2023 Axel Kala kiinnitettiin Def Jam Recordingsin artistiksi. Tätä aiemmin hän on ollut Sony Music Finlandilla.
Skála Sykaminéas

Skála Sykaminéas (, myös "Skála Sykamiás", Σκάλα Συκαμιάς) on Kreikan kylä, joka sijaitsee Lesboksen saarella ja kuuluu hallinnollisesti Länsi-Lesboksen kuntaan, Lesboksen alueyksikköön ja Pohjois-Egean saarten alueeseen. Kylän väkiluku on 158 (2021).
Skála Sykaminéasin kylä sijaitsee Lesboksen pohjoisrannikolla noin 19 kilometriä itään Míthymnasta ja noin 49 kilometriä luoteeseen Mytilínistä.
Se on osa kolme kilometriä sisämaassa sijatsevan Sykaminéan kyläyhdyskuntaa ja sen ranta-asutus ja satama.
Skála Sykaminéas on kehittynyt paljolti Kreikan ja Turkin väestönvaihdon myötä tulleiden evakkojen asutuksena. Kylän sataman laidalla sijaitsee Neitsyt Marialle omistettu Kaikkeinpyhimmän merenneitsyen ("Panagiá i Gorgóna") kirkko, joka tunnetaan siitä, että se on antanut nimensä lesboslaisen kirjailijan Strátis Myrivílisin samannimiselle romaanille.
Skála Sykaminéasista on lyhyt matka Turkin rannikolle, ja se nousi uutisiin vuoden 2015 pakolaiskriisin aikana, jolloin sinne rantautui paljon Lähi-idästä tulleita pakolaisia.
Svogerslev

Svogerslev on taajama Roskilden kunnassa Tanskassa. Taajamassa oli 4 273 asukasta vuoden 2025 alussa.
Skalochóri

Skalochóri (, ) on Kreikan kylä, joka sijaitsee Lesboksen saarella ja kuuluu hallinnollisesti Länsi-Lesboksen kuntaan, Lesboksen alueyksikköön ja Pohjois-Egean saarten alueeseen. Kylän väkiluku on 448 (2021).
Skalochórin kylä sijaitsee Lesboksen läntisissä sisäosissa noin 57 kilometriä luoteeseen Mytilínistä. Skalochóri muodostaa myös laajemman kyläyhdyskunnan (Δημοτική Κοινότητα Σκαλοχωρίου, "Dimotikí Koinótita Skalochoríou"), johon kuuluvat varsinaisen Skalochórin kylän lisäksi kylät Archaía Ántissa, Balíni ja Kaló Limáni. Koko yhdyskunnan väkiluku on 474 (2021).
Veddelev

Veddelev on taajama Roskilden kunnassa Tanskassa. Taajamassa oli 1 131 asukasta vuoden 2025 alussa.
Stavrós (Lesbos)

Stavrós () on Kreikan kylä, joka sijaitsee Lesboksen saarella ja kuuluu hallinnollisesti Länsi-Lesboksen kuntaan, Lesboksen alueyksikköön ja Pohjois-Egean saarten alueeseen. Kylän väkiluku on 56 (2021).
Stavróksen kylä sijaitsee Lesboksen eteläisissä sisäosissa noin 43 kilometriä länsilounaaseen Mytilínistä. Stavrós muodostaa myös laajemman kyläyhdyskunnan (Δημοτική Κοινότητα Σταυρού, "Dimotikí Koinótita Stavroú"), johon kuuluu varsinaisen Stavróksen kylän lisäksi Káto Stavróksen (”Ala-Stavrós”) kylä. Koko yhdyskunnan väkiluku on 74 (2021).
Sykaminéa

Sykaminéa (, myös "Sykamiá", Συκαμιά) on Kreikan kylä, joka sijaitsee Lesboksen saarella ja kuuluu hallinnollisesti Länsi-Lesboksen kuntaan, Lesboksen alueyksikköön ja Pohjois-Egean saarten alueeseen. Kylän väkiluku on 158 (2021).
Sykaminéan kylä sijaitsee Lesboksen pohjoisosassa noin 17 kilometriä itään Míthymnasta ja noin 47 kilometriä luoteeseen Mytilínistä. Kylä on saanut nimensä sen mulperipuista.
Sykaminéa muodostaa myös laajemman kyläyhdyskunnan (Δημοτική Κοινότητα Συκαμινέας, "Dimotikí Koinótita Sykaminéas"), johon kuuluu varsinaisen Sykaminéan kylän lisäksi sen ranta-asutus ja satama Skála Sykaminéas, joka sijaitsee saaren pohjoisrannikolla noin kolmen kilometrin päässä. Koko yhdyskunnan väkiluku on 316 (2021).
Sykaminéan pääkirkko on omistettu Pyhälle Fotinelle ("Agía Foteiní"). Kylässä toimii kansanperinnemuseo, josta osa on omistettu lesboslaiselle kirjailija Strátis Myrivílisille.
Vasiliká (Lesbos)

Vasiliká () on Kreikan kylä, joka sijaitsee Lesboksen saarella ja kuuluu hallinnollisesti Länsi-Lesboksen kuntaan, Lesboksen alueyksikköön ja Pohjois-Egean saarten alueeseen. Kylän väkiluku on 294 (2021).
Vasilikán kylä sijaitsee Lesboksen eteläisissä sisäosissa noin 36 kilometriä länteen Mytilínistä. Vasiliká muodostaa myös laajemman kyläyhdyskunnan (Δημοτική Κοινότητα Βασιλικών, "Dimotikí Koinótita Vasilikón"), johon kuuluvat varsinaisen Vasilikán kylän lisäksi kylät Achladerí ja Ágios Pávlos. Koko yhdyskunnan väkiluku on 312 (2021).
Vasiliká

Vasiliká () voi viitata seuraaviin paikkoihin Kreikassa:
Vrísa

Vrísa () on Kreikan kylä, joka sijaitsee Lesboksen saarella ja kuuluu hallinnollisesti Länsi-Lesboksen kuntaan, Lesboksen alueyksikköön ja Pohjois-Egean saarten alueeseen. Kylän väkiluku on 230 (2021).
Vrísan kylä sijaitsee Lesboksen eteläosissa noin 47 kilometriä länteen Mytilínistä. Se on rakennettu noin 43 metrin korkeuteen merenpinnasta laskettuna. Vrísa muodostaa myös laajemman kyläyhdyskunnan (Δημοτική Κοινότητα Βρίσας, "Dimotikí Koinótita Vrísas"), johon kuuluvat varsinaisen Vrísan kylän lisäksi kylät Ágios Fokás ja Vaterá. Koko yhdyskunnan väkiluku on 660 (2021).
Kylän nimi kytkeytyy antiikin aikaan. Jotkut antiikin aikaiset lähteet mainitsevat Bresa- tai Brisa-nimisen kaupungin. Nykyisen kylän läheltä Ágios Fokásin niemeltä on löydetty Dionysos Bresageneen temppelin (myös Dionysos Brisagenes, Dionysos Bresaios/Brisaios) rauniot.
Fauzia Ilyas

Fauzia Ilyas (; 26. toukokuuta 1989 Pakistan) on Alankomaissa asuva pakistanilainen ihmisoikeusaktivisti. Ilyas on Atheist and Agnostic Alliance Pakistan -järjestön (AAAP) perustaja.
AAAP on pakistanilainen entisten muslimien, ateistien ja ei-uskovien järjestö, jonka tavoitteena on yhdistää pakistanilaiset uskonnottomat ja ex-muslimit sekä kotimaassa tai ulkomailla. Järjestö tekee yhteistyötä Humanistisen internationaalin kanssa.
Ilyas haki saamiensa uhkausten vuoksi turvapaikkaa Alankomaista vuonna 2015. Pakistanin viranomaiset uhkasivat pidättää hänet jumalanpilkasta syytettynä. Islamista luopuminen voi johtaa Pakistanissa kuolemanrangaistukseen. Ilyas sai puolalaisen Vuoden ateisti -palkinnon vuonna 2017.
Bernhard Karlgren

Bernhard Karlgren (5. lokakuuta 1889 Jönköping – 20. lokakuuta 1978 Tukholma) oli ruotsalainen sinologi. Hän toimi itäaasialainen kulttuuri- ja kielitieteen professorina Göteborgin yliopistossa vuodesta 1918 ja itäaasialaisen arkeologian professorina Tukholman yliopistossa vuodesta 1939. Karlgren tutki erityisesti kiinan murteita ja sen varhaishistoriaa, vuosina 1910–1912 paikan päällä Kiinassa.
Karlgrenin veljiä olivat toimittaja Anton Karlgren ja oikeusneuvos Hjalmar Karlgren.